বিরাট কোহলির নেতৃত্বে এখন রীতিমতো ফুটছে ভারতীয় দল। টেস্টের পরে ওয়ান ডে সিরিজেও ব্রিটিশবধ করে সমান দাপট বজায় রেখেছে কোহলিবাহিনী। এবার ২৬ জানুয়ারি থেকে শুরু হতে চলেছে টি-টোয়েন্টি সিরিজ। এসবের মধ্যেই খবর পাওয়া গেল, ‘ইনডিপেন্ডেন্স কাপে’ চির-প্রতিদ্বন্ধী পাকিস্তানের মুখোমুখি হবে ভারত। 
স্বভাবতই সমর্থকদের মনে প্রশ্ন জাগতে পারে, ‘ইনডিপেন্ডেন্স কাপ’ কী? এটি একটি আন্তর্জাতিক প্রতিযোগিতা, যার আয়োজক দেশ হল শ্রীলঙ্কা। ভারত-শ্রীলঙ্কা ছাড়াও এই টুর্নামেন্টে অংশ নেবে পাকিস্তান ও দক্ষিণ আফ্রিকা। প্রধানত শ্রীলঙ্কার ৭০তম স্বাধীনতা দিবস উপলক্ষেই এই টুর্নামেন্টের আয়োজন করা হবে বলে জানা গিয়েছে। শ্রীলঙ্কার তরফ থেকে তিন দেশকেই এই প্রতিযোগিতায় অংশ নেওয়ার জন্য আহ্বন জানানো হয়েছিল। ভারত ছাড়া বাকি দুই দেশ সম্মতি জানিয়েছিল আগেই। সম্প্রতি ভারতীয় বোর্ডের তরফ থেকেও গ্রিন সিগন্যাল দেওয়া হয়েছে। 
একটি সর্বভারতীয় সংবাদমাধ্যমে প্রকাশিত খবর অনুযায়ী, শ্রীলঙ্কা সরকার, প্রধানমন্ত্রী নরেন্দ্র মোদীর সঙ্গে এই বিষয় নিয়ে আলোচনা করে। এর পরেই এই প্রতিযোগিতায় অংশ নেওয়ার কথা জানায় বিসিসিআই। জানা গিয়েছে, এই প্রতিযোগিতায় পাকিস্তানের উপস্থিতি নিয়েই ভারতীয় বোর্ডের অন্দরমহলে চাপানউতোর চলছিল। তবে আপাতত আলোচনার মাধ্যমে সে সমস্যা মেটানো গিয়েছে। এই প্রতিযোগিতা শুরু হবে ২০১৮ সালের ৪ ফেব্রুয়ারি।
শেষবার আইসিসি টি-টোয়েন্টি বিশ্বকাপে পাকিস্তানের মুখোমুখি হয়েছিল ভারত। সীমান্তের পরিস্থিতি খারাপ হওয়ার পরে দুই দেশের মধ্যে আর কোনও ম্যাচ খেলা হয়নি। উল্লেখ্য, ভারত শেষবার পাকিস্তানে খেলতে যায় ২০০৭ সালে। বিভিন্ন রাজনৈতিক জটিলতা ও খেলোয়াড়দের নিরাপত্তা সংক্রান্ত কারণের জন্য পাকিস্তানের মাটিতে সেই থেকে ভারত আর খেলেনি। ‘ইনডিপেন্ডেন্স কাপ’ দুই দেশের মধ্যে স্বাভাবিকতা ফিরিয়ে আনতে পারে কি না, তার দিকেই তাকিয়ে ক্রিকেটবিশ্ব।